次韻徐古泉雪岡見寄
作者：方一夔
朝代：宋

paragraphs: 掬泉陟雲亭，撼桐款石室。
桐以藥清羸，泉以洗愴惻。
惟昔有二君，靳與世紛出。
我來泛滄溟，幽巖傍欹側。
不如峴山去，行盡風沙磧。
交君父子間，風儀宛如昔。
引坐讀書巢，呼酒軟我膝。
吟髭怒氣張，笑眼寒光溢。
萊編如正色，澹然離薌澤。
別去不空手，懷袖粲金碧。
笑我頑魯胸，孔竅暗如漆。
順塗詠其事，搔癢發故疾。
閉門課學子，風雨隔十日。
蒼蒼喬木春，杳杳碧雲夕。
相思托空言，各倚天一壁。
終携赤藤杖，相期訪仙釋。